Tuks-moord: ‘Hulle moes hom dopgehou het’ sê vrouJohan de Beer: Verskaf Johan de Beer, die werknemer van die Universiteit van Pretoria (UP) wat Woensdagoggend dood in ŉ badkamer op die kampus gevind is, sal Dinsdag begrawe word. Coosie, Johan (64) se vrou, het Donderdag aan Maroela Media gesê die nadoodse ondersoek sal na verwagting vandag afgehandel word. “Dit gaan maar rof hier met al die reëlings wat getref moet word en die polisieondersoek wat aan die gang is.” Johan is Woensdag omstreeks 04:30 in ŉ badkamer van die Musaion-gebou op die Tuks-kampus gevind. Sy hande was met kabelbinders vasgebind en ŉ plastieksak oor sy kop getrek. Hy het vermoedelik versmoor. Volgens Coosie het sy bekommerd geraak toe Johan Dinsdag teen 18:00 nog nie teruggekeer het huis toe nie en ook nie sy selfoon geantwoord het nie. Beeldmateriaal van veiligheidskameras het later gewys dat hy vroeër die middag geld by ŉ kitsbank op die kampus getrek het, voordat hy in die rigting van die Musaion-gebou gestap het. Hy het daarna uit die kameras se sig verdwyn. “[Sy aanvallers] moes hom seker dopgehou het en gesien het hoe hy die geld trek. Ek dink hulle het seker gedink hy het ŉ groot bedrag geld getrek, want hy het verskeie kitsbanke probeer, maar almal was leeg. Eers by die vierde kitsbank het hy reggekom,” het sy gesê. Sy vertel dat die kontant wat Johan getrek het weg was toe hy gevind is, maar dat sy bankkaarte om sy liggaam gestrooi gelê het. “Hulle wou duidelik net die kontant hê.” Sy selfoon, skootrekenaar en kosblik was nog in sy kantoor. Coosie sê haar man was ŉ saggeaarde mens met ŉ groot liefde vir die kunste. “Hy was 17 jaar lank ŉ dosent in boukunde en boubestuur aan die universiteit, waarna hy as geriewebestuurder by Tuks begin werk het. Daardie plek was sy lewe. Hy het die kampus soos die palm van sy hand geken.” Tog het Johan ook ŉ musikale kant gehad en was ŉ liedjieskrywer, komponis, digter en instrumentalis. Hy het klavier, kitaar, mondfluitjie en trekklavier gespeel, gereeld musiek komponeer en gedigte geskryf en was selfs die skrywer van ŉ gepubliseerde e-boek en ŉ digbundel. Volgens Coosie sukkel die egpaar se seun (36) en dogter (31) om hul pa se dood te verwerk. “Hulle was albei baie na aan hom, veral ons dogter wat ook baie betrokke is by musiek en mal is oor sing,” het sy hartseer gesê. “Die laaste keer dat ek met hom gepraat het, was Dinsdagoggend toe hy by die huis uit is. Hy het my in die kamer kom groet en gevra of ek geld nodig het vir kruideniersware. Toe het hy trots gesê dat hy sy kosblik onthou het wat ek die vorige aand vir hom gepak het. Hy het altyd sy kosblikke op die kas vergeet.” Johan sal Dinsdag om 10:00 uit die Ou Apostoliese Kerk in Silverton begrawe word.